# Consell de Formentera

El Consell de Formentera és la institució d'autogovern en l'àmbit de l'illa de Formentera, que exerceix les funcions d'ajuntament i de consell insular.
Va ser creat l'any 2007 arran de l'aprovació de la reforma de l'Estatut d'Autonomia. El nou Consell es va constituir passats quaranta-cinc dies de les eleccions locals de dia 27 de maig de 2007, el 10 de juliol d'aquell mateix any. Està regulat per la Llei de Consells Insulars.

## Història

El Consell de Formentera sorgeix arran de la separació del seu òrgan antecessor, el Consell Insular d'Eivissa i Formentera que disposava l'Estatut. La proposta va ser aprovada en el ple municipal del 15 de desembre del 2005, i inclosa en l'article 60 de l'Estatut aprovat el 13 de juny del 2006.
La Llei Orgànica 1/2007, de 28 de febrer, de reforma de l'Estatut d'autonomia de les Illes Balears, preveia la creació d'un consell insular propi per a l'illa. La seua aplicació, per tant, va quedar materialitzada el 10 de juliol de 2007, amb la presa de possessió de la primera corporació sorgida de les eleccions celebrades el juny d'aquell mateix any i la plena assumpció de competències per part de la institució a dia primer de gener de 2008.
El primer Consell de Formentera es va constituir el 10 de juliol de 2007 en l'antic cinema de Sant Francesc, i va escollir Jaume Ferrer Ribas, candidat de Gent per Formentera, com a president.
El 17 de novembre de 2009 el Consell de Formentera va triar una nova bandera i un nou escut per a la corporació.

## Composició

Article principal: Eleccions municipals de Formentera
El Consell de Formentera està format per tretze consellers, alhora regidors de l'ajuntament del municipi, elegits cada quatre anys a les eleccions locals.

### Eleccions de 2007

Les primeres eleccions al Consell de Formentera, que se dugueren a terme el 27 de maig de 2007 les va guanyar la formació Gent per Formentera, una formació localista i d'esquerres que obtingué més de 1.100 vots i 5 regidors, més de 100 vots més que el PP, que només quedà amb poc més de 1.000 i 4 regidors. De lluny, el Partit Socialista a Formentera i el Grup d'Independents de Formentera obtengueren 2 regidors cadascun.
| Candidatures | Vots | Percentatge | Consellers |
| GxF | 1.134 | 32,78% | 5 |
| PP | 1.068 | 30,88% | 4 |
| PSOE | 679 | 19,63% | 2 |
| GUIF | 518 | 14,98% | 2 |
En negreta, partits al govern.
Els socialistes i Gent per Formentera aconseguiren arribar un acord pel qual Jaume Ferrer Ribas fos elegit alcalde de Formentera i, conseqüentment, president del primer Consell de Formentera.

### Eleccions de 2011

A les eleccions del 22 de maig del 2011 Gent per Formentera tornar a ser el partit més votat, però aquesta vegada governa amb minoria, sense aconseguir acord amb el PSIB-PSOE.
| Candidatures | Vots | Percentatge | Consellers |
| GxF | 1.662 | 44,04% | 6 |
| Sa Unió | 1.308 | 34,66% | 5 |
| PSOE | 577 | 15,29% | 2 |

### Eleccions de 2015

| Candidatures | Vot | % | Consellers |
| GxF | 1.817 | 49,75% | 9 |
| PP | 768 | 21,03% | 4 |
| PSOE | 541 | 14,81% | 2 |
| CompromísFormentera | 460 | 12,60% | 2 |

### Eleccions de 2019

Segons les dades de l'IBESTAT es donaren els següents resultats:
| Candidatures | Vot | % | Consellers |
| GxF | 1.398 | 35,50% | 6 |
| Sa Unió (PP+CompromísFormentera) | 1.329 | 33,75% | 6 |
| PSOE | 1.058 | 26,87% | 5 |
| Vox-Actua Baleares | 107 | 2,72% | 0 |

## Llista de presidents

Càrrec precedent: Alcalde o Alcaldessa de Formentera
| No. | Nom | Inici | Fi | Partit |
| 1. | Antoni Calafat i Mayans | 19 d'abril de 1979 | 25 de gener de 1982 | UCD |
| 2. | Antoni Serra i Colomar (2n cop) | 25 de gener de 1982 | 23 de maig de 1983 | UCD |
| 3. | Víctor Tur i Ferrer | 23 de maig de 1983 | 30 de juny de 1987 | PSIB |
| 4. | Bartomeu Ferrer i Marí | 30 de juny de 1987 | 22 d'abril de 1989 | PSIB |
| 5. | Vicent Serra i Ribas | 22 d'abril de 1989 | 15 de juny de 1991 | AP |
| 6. | Bartomeu Ferrer i Marí (2n cop) | 15 de juny de 1991 | 1 de juliol de 1993 | PSIB |
| 7. | Antoni Serra i Colomar (3r cop) | 1 de juliol de 1993 | 16 de desembre de 1996 | GUIF |
| 8. | Vicent Escandell i Mayans | 16 de desembre de 1996 | 3 de juliol de 1999 | PPIB |
| 9. | Isidor Torres i Cardona | 3 de juliol de 1999 | 14 de juny de 2003 | COP |
| 10. | Joan Manuel Costa i Escanellas | 14 de juny de 2003 | 28 de maig de 2005 | PPIB |
| 11. | Isidor Torres i Cardona (2n cop) | 28 de maig de 2005 | 10 de juliol de 2007 | COP |
Càrrec actual: Alcalde-President o Alcaldessa-Presidenta del Consell Insular de Formentera
| No. | Nom | Inici | Fi | Partit |
| 1. | Jaume Ferrer i Ribas | 10 de juliol de 2007 | 6 de juliol de 2019 | GxF |
| 2. | Alejandra Ferrer i Kirschbaum | 6 de juliol de 2019 | 15 d'octubre de 2021 | GxF |
| 3. | Ana Juan i Torres | 15 d'octubre de 2021 | 17 de juny de 2023 | PSIB |
| 4. | Llorenç Córdoba i Marí | 17 de juny de 2023 | Actualitat | Sa Unió |

## Referències

* ↑ «Consell de Formentera». Gran Enciclopèdia Catalana. Barcelona: Grup Enciclopèdia Catalana.
* ↑ Consell insular de Formentera
* ↑ «Diario de Ibiza, 10/07/2007». Arxivat de l'original el 2011-11-24. [Consulta: 14 febrer 2010].
* ↑ Diario de Ibiza, 18/11/2009
* ↑ IBESTAT eleccions 2019

## Enllaços externs

* Consell Insular de Formentera